SET ปิดเช้าลบ 8 จุด เซ่นแรงขายหุ้นบิ๊กแคป-สถานการณ์ยูเครนกดดัน
SET ปิดเช้าลบ 8 จุด รับแรงขายหุ้นบิ๊กแคป-และสถานการณ์ความตึงเครียดรัสเซียและยูเครนยังกดดัน ช่วงบ่ายคาดแกว่งไซด์เวย์ในกรอบ ให้แนวรับที่ 1,700-1,705 จุด และ แนวต้าน 1,715-1,718 จุด
21 ก.พ. 2565

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ดัชนีตลาดหุ้นไทยช่วงเช้าที่ผ่านมาเคลื่อนไหวอยู่ในแดนลบ สอดคล้องกับตลาดหุ้นอื่นในภูมิภาคเอเชีย จากแรงขายหุ้นขนาดใหญ่ (Big Cap) หลายตัวที่ปรับตัวขึ้นไปแรงๆ ในช่วงที่ผ่านมา เช่น บมจ.ทรู คอร์ปอเรชั่น (TRUE), บมจ.โทเทิ่ล แอ็คเซ็ส คอมมูนิเคชั่น (DTAC), บมจ.ซิก้า อินโนเวชั่น (ZIGA) เป็นต้น รวมถึงแรงกดดันจากสถานการณ์ความตึงเครียดระหว่างรัสเซียและยูเครน ซึ่งยังมีความไม่แน่นอนอยู่
ขณะที่แนวโน้มการลงทุนช่วงบ่าย นายวีระวัฒน์ กล่าวว่า ตลาดฯ น่าจะแกว่งไซด์เวย์ในกรอบ หากไม่หลุดแนวรับ 1,700 จุด มองมีโอกาสปรับตัวขึ้นได้ ให้แนวรับไว้ที่ 1,700-1,705 จุด และ แนวต้าน 1,715-1,718 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,359.20 ล้านบาท ปิดที่ 168.00 บาท ลดลง 1.00 บาท
TRUE มูลค่าการซื้อขาย 3,077.75 ล้านบาท ปิดที่ 5.25 บาท ลดลง 0.45 บาท
IVL มูลค่าการซื้อขาย 2,172.26 ล้านบาท ปิดที่ 46.75 บาท ลดลง 3.00 บาท
PTT มูลค่าการซื้อขาย 1,489.52 ล้านบาท ปิดที่ 39.00 บาท ลดลง 0.50 บาท
DTAC มูลค่าการซื้อขาย 1,386.30 ล้านบาท ปิดที่ 48.00 บาท ลดลง 3.25 บาท